ΓΡΑΠΤΗ ΕΡΩΤΗΣΗ E-0866/98 υποβολή: Anita Pollack (PSE) προς την Επιτροπή (26 Μαρτίου 1998)

Θέμα: Μπανάνες

Έχει λάβει μέτρα η Επιτροπή για την προώθηση καλύτερων συνθηκών εργασίας και του δικαιώματος του συνεταιρίζεσθαι, όσον αφορά τις Λατινοαμερικανικές εταιρίες εξαγωγών μπανάνας;

Απάντηση του κ. Marin εξ ονόματος της Επιτροπής (30 Απριλίου 1998)

Το κοινοτικό σύστημα γενικευμένων προτιμήσεων (ΣΓΠ) προβλέπει ειδικές ρυθμίσεις παροχής κινήτρων όσον αφορά τα δικαιώματα εργασίας και προστασίας του περιβάλλοντος. Αυτές οι ειδικές ρυθμίσεις παροχής κινήτρων πρέπει να χορηγηθούν υπό μορφή πρόσθετων δασμολογικών προτιμήσεων στις αναπτυσσόμενες χώρες που καλύπτονται από το ΣΓΠ, οι οποίες τηρούν τα πρότυπα που έχουν καθοριστεί στις συμβάσεις αριθ. 87 και 98 του Διεθνούς Οργανισμού Εργασίας όσον αφορά την εφαρμογή των αρχών του δικαιώματος συλλογικής οργάνωσης και διαπραγμάτευσης (και η σύμβαση αριθ. 138 του ΔΟΕ όσον αφορά τη μικρότερη ηλικία εισόδου στην απασχόληση). Μία πρόταση της Επιτροπής για την εφαρμογή αυτών των ειδικών ρυθμίσεων παροχής κινήτρων βρίσκεται υπό συζήτηση στο Συμβούλιο.

Μεταξύ των προϊόντων που καλύπτονται από το ΣΓΠ είναι οι μπανάνες Αντιλλών (άλλες νωπές μπανάνες δεν περιλαμβάνονται) και οι αποξηραμένες μπανάνες. Ο κανονικός προτιμησιακός δασμός που εφαρμόζεται σ'αυτά τα προϊόντα, είναι 85% του δασμού του κοινού δασμολογίου. Ωστόσο οι χώρες της ομάδας των Άνδεων, οι χώρες της κοινής αγοράς της Κεντρικής Αμερικής και ο Παναμάς έχουν αδασμολόγητη πρόσβαση για πολλά ειδικά προϊόντα, στα οποία συμπεριλαμβάνονται και οι αποξηραμένες μπανάνες, υπό τον όρο ότι θα εξακολουθήσουν να καταπολεμούν την εμπορία ναρκωτικών.

Με βάση τα ανωτέρω, οι χώρες εξαγωγής μπανανών της Λατινικής Αμερικής που δεν ωφελούνται ήδη από το ειδικό «καθεστώς ναρκωτικών», θα μπορούν ως δικαιούχοι του ΣΓΠ να ζητούν, μετά τη θέσπιση και την έναρξη ισχύος του εν λόγω κανονισμού, την εφαρμογή των συμπληρωματικών προτιμήσεων για τις μπανάνες Αντιλλών και τις αποξηραμένες μπανάνες, υπό τον όρο ότι θα αποδείξουν ότι εφαρμόζουν τη νομοθεσία που ενσωματώνει την ουσία των προτύπων που καθορίζονται στις προαναφερόμενες συμβάσεις του ΔΟΕ. Ωστόσο, πρέπει να αναφερθεί ότι οι άλλες νωπές μπανάνες δεν καλύπτονται από το ΣΓΠ.

Επιπλέον, η Επιτροπή χρηματοδότησε μη κυβερνητικές οργανώσεις (ΜΚΟ) που εργάζονται σε πρωτοβουλίες «θεμιτού εμπορίου», που προωθούν τα προϊόντα τα οποία παράγονται σύμφωνα με τα κοινωνικά και περιβαλλοντικά πρότυπα, συμπεριλαμβανομένων των πτυχών των συμβάσεων ΔΟΕ σχετικά με το δικαίωμα δημιουργίας εταιρικών σχέσεων και την εργασία των παιδιών. Τα χρηματοδοτούμενα σχέδια περιλαμβάνουν δραστηριότητες που αφορούν το «θεμιτό εμπόριο» μπανανών, που βρίσκονται τώρα στην αγορά πολλών κρατών μελών.Η Επιτροπή έλαβε υπόψη το ενδιαφέρον για προϊόντα «θεμιτού εμπορίου», και έχει εξετάσει τη δυνατότητα περαιτέρω στήριξης που μπορεί να παρασχεθεί σε πρωτοβουλίες «θεμιτού εμπορίου» του Παγκοσμίου Οργανισμού Εμπορίου (ΠΟΕ).

Τα αποτελέσματα αυτής της εξέτασης θα είναι διαθέσιμα στο εγγύς μέλλον. Ως μέρος αυτής της ανάλυσης, μία έρευνα του Eυρωβαρόμετρου έχει αξιολογήσει το επίπεδο της ζήτησης για μπανάνες «θεμιτού εμπορίου». Τα αποτελέσματα αυτής της έρευνας, που βοηθούν εκείνους οι οποίοι επιθυμούν να προωθήσουν προϊόντα «θεμιτού εμπορίου», δείχνουν ότι υπάρχει σημαντική ζήτηση από καταναλωτές της Κοινότητας.